Aliran Ampang - Wikipedia

# Aliran Ampang

### Dari Wikipedia Bahasa Melayu, ensiklopedia bebas.

  Seluruh rangkaian STAR LRT kini bergelar Aliran Ampang. Lihat Aliran Ampang (Sentul Timur-Ampang) bagi aliran ke stesen Ampang.

Aliran Ampang (AMP) ialah sistem transit aliran ringan bagi dua cabang bagi aliran tersebut yang beroperasi dalam rangkaian RapidKL Rail. Cabang-cabang tersebut ialah:

  - Ampang (dahulunya, aliran Ampang)
  - Sri Petaling (dahulunya, aliran Sri Petaling)

Sistem ini pernah diberi nama-nama yang berbeza sepanjang masa perkhidmatannya. Mula-mulanya dikenali sebagai STAR (Sistem Transit Aliran Ringan) STAR LRT atau STAR Line, nama sistem ini ditukar lagi pada tahun 2005 untuk merujuk kepada dua cabang sistem ini: Aliran Sri Petaling/Ampang. Pada bulan April 2007, seluruh sistem dinamakan semula menjadi Aliran Ampang sebagai satu aliran am tanpa nama-nama rasmi bagi kedua-dua cabang tersebut.

Sistem ini merupakan salah satu daripada dua transit aliran ringan di bawah pengurusan bahagian pengangkutan rel RapidKL. Sistem yang lainnya bergelar Aliran Kelana Jaya.

## [Sunting] Laluan dan stesen

Aliran Ampang terdiri daripada dua laluan yang panjangnya sejumlah 27 kilometer yang bermula di dua stesen berlainan di kawasan selatan, kemudian bertemu di sebuah stesen pertukaran dan tamat di stesen yang sama di utara. Laluan Ampang-Sentul Timur bermula di stesen terminus Ampang, manakala laluan Sri Petaling-Sentul Timur bermula di stesen Sri Petaling. Kedua-dua laluan bertemu di stesen pertukaran Chan Sow Lin; laluan yang bergabung ini kemudian menghala ke utara, lalu berhenti di Sentul Timur. Laluan Ampang-Sultan Ismail merupakan fasa yang pertama sistem ini untuk dibuka, pada 16 Disember 1996, diikuti oleh bahagian kedua dari stesen Chan Sow Lin ke stesen Sri Petaling bermula 11 Julai 1998, terutamanya bagi memudahkan perjalanan ke Kompleks Sukan Negara ketika Sukan Komanwel 1998 melalui stesen Bukit Jalil. Fasa terakhir di antara stesen Sultan Ismail dan Sentul Timur dibuka pada 6 Disember 1998.

Stesen LRT Bandaraya, satu contoh am bagi stesen Aliran Ampang pada jejambat.

Laluan di antara stesen Plaza Rakyat ke stesen Sentul Timur terletak pada jejambat, termasuklah bahagian di antara stesen Bandaraya ke stesen Titiwangsa yang melalui sepanjang Sungai Gombak. Bahagian Chan Sow Lin-Ampang pula kebanyakannya terletak di daratan, manakala bahagian Chan Sow Lin-Plaza Rakyat dan bahagian Sri Petaling-Chan Sow Lin menggunakan gabungan landasan-landasan di tanah dan di jejambat. Di sepanjang sistem ini tiada laluan bawah tanah.

Sistem ini merangkumi 25 stesen kesemuanya: 11 di sepanjang laluan Chan Sow Lin-Sentul Timur, tujuh di sepanjang laluan Ampang-Chan Sow Lin dan tujuh di sepanjang laluan Sri Petaling-Chan Sow Lin. Depoh servis dan depot tren utama bagi sistem ini terletak sebelum stesen terminus Ampang dan di hujung laluan yang menghala ke Ampang. Depoh tren sekunder terletak selepas stesen Sri Petaling.

Tidak seperti laluan-laluan rel bertolok meter yang mengelilingi negara, rel Aliran Ampang Line bertolok piawai, menjadikannya sistem rel pertama di negara yang memakai tolok piawai. Bahagian di antara Ampang-Chan Sow Lin-Plaza Rakyat dan Chan Sow Lin-Salak Selatan pernah dijadikan sebahagian rangkaian Malayan Railways (cabang Ampang/Jalan Sultan) yang ditutup pada 1960-an (di antara stesen Chan Sow Lin dan Plaza Rakyat) dan awal 1990-an (bahagian rel yang tinggal).

## [Sunting] Hubungan dengan sistem rel yang lain

Sejak pelancarannya, Aliran Ampang pernah dicadangkan untuk merangkumi bentuk-bentuk perhubungan dengan sistem rel lain di rantau Lembah Klang. Apabila STAR Line dilancarkan pada tahun 1996, stesen Bandaraya menjadi stesen STAR pertama yang ditetapkan sebagai stesen penyepaduan yang berhubung dengan stesen Komuter Bank Negara, sebuah stesen KTM Komuter yang terletak beratus-ratus meter jauhnya. Setelah lengkapnya bahagian Sri Petaling-Chan Sow Lin, stesen Bandar Tasik Selatan dibuka sebagai pertukaran yang lebih bersepadu antara aliran STAR dan KTM Komuter. Aliran ini kemudian merangkumi perhubungan dengan perkhidmatan PUTRA LRT, ERL dan KL Monorail pada tahun-tahun berikutnya. Sistem ini kini mempunyai sejumlah lima buah stesen yang berhubung dengan sistem rel yang lain.

Aliran Ampang ialah satu-satunya sistem rel dalam rangkaian transit rel Kuala Lumpur yang tidak berhenti di dalam datu berdekatan KL Sentral.

Tren pelbagai unit elektrik Adtranz di stesen LRT Masjid Jamek.

## [Sunting] Sejarah

- 13 November 1992: Sistem Transit Aliran Ringan Sdn Bhd (Star LRT) diperbadankan unruk melaksanakan projek LRT pertama di Kuala Lumpur.
- 22 Disember 1992: Persetujuan francais antara kerajaan Malaysia dan Star LRT ditandatangani bagi pembangunan, milikan dan pengendalian sistem LRT.
- 30 Ogos 1994: Kerja-kerja pembinaan projek dimulakan secara rasmi.
- 16 Disember 1996: fasa 1 antara stesen-stesen Ampang dan Sultan Ismail memulakan operasi.
- 11 Julai 1998: Laluan cabang dari stesen Chan Sow Lin ke stesen Sri Petaling bermula operasi. Cabang ini membentuk sebahagian daripada aliran Sentul Timur-Sri Petaling.
- 6 Disember 1998: Sambungan dari stesen Sultan Ismail ke stesen Sentul Timur bermula operasi.
- 1 September 2002: Syarikat Prasarana Negara Berhad (SPNB) mengambil alih milikan dan pengendalian Star LRT di bawah fasa pertama langkah penstrukturan semula pengangkutan awam di Kuala Lumpur. SPNB menamakan semula sistem ini sebagai Starline.
- November 2004: Pengendalian Starline diambil alih oleh RapidKL. Milikan aset-aset kekal dengan SPNB.
- 19 Julai 2005: RapidKL mengumumkan bahawa kedua-dua aliran Starline dinamakan semula sebagai Aliran Ampang dan Sri Petaling. Segala papan tanda berkenaan akan ditukar menjelang tahun 2006.
- 27 Oktober 2006: Tren LRT enam koc yang tiba dari Ampang melampaui hujung rel jejambat di stesen Sentul Timur, menyebabkan separuh hadapan koc pertama berayun-ayun di udara kira-kira 25m dari aras tanah.

## [Sunting] Trivia

Sistem rel ini pernah digambarkan dalam babak penutup filem Entrapment pada 1999 yang dilakonkan oleh Sean Connery dan Catherine Zeta-Jones. Terdapat babak di Stesen Pudu, walaupun ia sebenarnya dilakonkan di Stesen Bukit Jalil.

Mesin tiket automatik STAR LRT

## [Sunting] Lihat juga

- Pengangkutan awam di Kuala Lumpur
- Pengangkutan rel di Malaysia

## [Sunting] Pautan luar

- Rapid KL
- Syarikat Prasarana Malaysia Bhd
- Interactive Map of LRT line from Masjid Jamek to Ampang

p • b • s SISTEM TRANSIT BERSEPADU KUALA LUMPUR
KTM Komuter | Sentul-Pelabuhan Klang Rawang-Seremban |
Rapid KL | Aliran Ampang (Sentul Timur-Ampang) Aliran Ampang (Sentul Timur-Sri Petaling) Aliran Kelana Jaya
KL Monorail | KL Sentral-Titiwangsa
Express Rail Link | KL Sentral-KLIA (Ekspres) KL Sentral-KLIA (Transit)

Diperolehi daripada "http://ms.wikipedia.org../../../a/l/i/Aliran_Ampang_7d2d.html"

Kategori: Pengangkutan di Kuala Lumpur

##### Views

- Rencana
- Perbincangan
- Semakan terkini

##### perhubungan

- Tentang Wikipedia
- Masyarakat
- Muat naik pintar
- Hubungi kami
- Menderma
- Bantuan

##### Cari

##### Bahasa lain

- English
- 中文